ইডেন চত্বরে ত্রি-স্তরীয় নিরাপত্তা, মোতায়েন ৩০০০ পুলিশ

কলকাতা: আকাশ যতই মুখ কালো করে বসে থাকুক, আজ কানায় কানায় ভরে যাবে ইডেন গার্ডেন্স (Eden Gardens)। আইপিএল ২০২৫-এর (IPL 2025) উদ্বোধনী ম্যাচ বলে কথা। একে তো কিং খানের (King Khan) দলের মুখোমুখি হবেন কিং কোহলিরা (King Kohli)। তার উপর ম্যাচের আগে রয়েছে জমকালো অনুষ্ঠান। পারফর্ম করবেন শ্রেয়া ঘোষাল, দিশা পাটালি, করণ আউজলা। এন্টারটেনমেন্টের এমন সুযোগ কি বার বার আসে?

ইডেনের ৬৫,০০০ দর্শককে সামলাতে বিশেষ ব্যবস্থা নিয়েছে কলকাতা পুলিশ (Kolkata Police)। স্টেডিয়াম চত্বর বসানো হবে ত্রি-স্তরীয় নিরাপত্তা ব্যবস্থা। ইডেন চত্বরকে ১৫টি জোনে ভাগ করে মোতায়েন করা হবে ৩০০০ পুলিশকর্মী। প্রতিটি জোনে একজন এসি পদমর্যাদার পুলিশ আধিকারিক থাকবেন। ভিভিআইপি প্রবেশদ্বারের দায়িত্বে থাকবেন ডিসি পদমর্যাদার আধিকারিক। যুগ্ম সিপি আধিকারিকরা ইডেনের ভিতর এবং বাইরে নজরদারি চালাবেন। একজন অতিরিক্ত সিপি পদমর্যাদার অফিসার সার্ভেইল্যান্সের দায়িত্বে থাকবেন।

আরও পড়ুন: শনিবার সন্ধের বিমানেই লন্ডন যাচ্ছেন মুখ্যমন্ত্রী

মহিলাদের নিরাপত্তা সুনিশ্চিত করতে থাকবে বিশেষ ‘উইনার্স টিম’। এছাড়া স্টেডিয়ামের বাইরে শেষ মুহূর্তে টিকিটের কালোবাজারি এবং নানাধরনের গন্ডগোল মোকাবিলায় থাকবে কলকাতা পুলিশের অ্যান্টি-রাউডি সেকশন বা গুন্ডাদমন শাখা। এছাড়া ওয়াচ টাওয়ার এবং ড্রোন ক্যামেরার মাধ্যমে নজরদারি চলবে।

সমস্ত ব্যবস্থা পাকা এখন শুধুই বরুণ দেবের কাছে প্রার্থনা, আজ নয় আপনি কাল আসুন। বরুণ দেবের জন্য মানুষ বরুণ চক্রবর্তী (Varun Chakravarty) এবং অন্যান্যদের খেলা দেখা ভন্ডুল জোগাড়। সকাল থেকেই টিপটিপ, ঝিরঝির বৃষ্টি হয়েই চলেছে। ভরসা এটাই যে ইডেনের মাঠ পুরোটা ঢাকা থাকে তাই ভিজে যাওয়ার ভয় নেই। নিকাশি ব্যবস্থাও উঁচুমানের। কিন্তু বৃষ্টি না থামলে তো খেলাই হবে না।